Predlog je namenjen krepitvi zmogljivosti obalne straže EU za odzivanje na nevarnosti in tveganja na področju pomorstva, med drugim z boljšim sodelovanjem med vsemi ustreznimi civilnimi in vojaškimi akterji. To bo preprečilo podvajanje prizadevanj, hkrati pa zagotovilo, da glavni akterji (zlasti agencije EU) delujejo usklajeno in učinkovito ter skupaj razvijajo sinergije. Upošteva potrebo po večjem nadzoru na področju pomorstva, hkrati pa zmanjšuje delovne obremenitve za nacionalne organe in organe EU.

Cilj te pobude je izboljšati sodelovanje in usklajevanje med ustreznimi organi držav članic, agencijami EU in drugi organi, ki opravljajo naloge obalne straže, da bi vzpostavili evropsko zmogljivost/evropski sistem obalne straže. Osnovna težava je, da naloge obalne straže, kot so nadzor meja, operacije iskanja in reševanja, nadzor ribištva, nadzor onesnaževanja itd., v državah članicah trenutno izvaja več kot 300 organov, ki niso vedno dobro usklajeni, niti na nacionalni ravni. Predlog spodbuja sodelovanje in usklajevanje med organi, ki opravljajo naloge obalne straže, in je torej v celoti skladen s politikami Unije na področju migracij ter na področju prometa in mobilnosti.

Ta predlog je usklajen s politiko za nadzor ribištva, katere cilja sta spodbujanje izvajanja skupne ribiške politike z okrepitvijo boja proti nezakonitemu, neprijavljenemu in nereguliranemu (IUU) ribolovu ter učinkovit sistem Unije za nadzor ribištva. Prav tako je skladen z razvojem in izvajanjem celostne pomorske politike Unije ob dopolnjevanju s skupno ribiško politiko. Poleg tega je v skladu s pristojnostmi Evropske agencije za nadzor ribištva, ki vključujejo izvajanje celostne pomorske politike EU in boj proti nezakonitemu, neprijavljenemu in nereguliranemu ribolovu.

Ta zakonodajni predlog je del niza ukrepov, ki jih je Komisija predlagala za okrepitev varovanja zunanjih meja Evrope, vključno z evropskim sodelovanjem glede nalog obalne straže, kar vključuje tudi predlog za spremembo Uredbe Sveta (ES) št. 1406/2002 o ustanovitvi Evropske agencije za pomorsko varnost in predlog uredbe Sveta o ustanovitvi Evropske agencije za mejno in obalno stražo. Vsebinske spremembe v tem predlogu so enake predlaganim spremembam k uredbi o ustanovitvi EMSA in predlaganim določbam o evropskem sodelovanju na področju obalne straže v predlogu uredbe o ustanovitvi Evropske agencije za mejno in obalno stražo.

V državah članicah trenutno obstaja več kot 300 civilnih in vojaških organov, odgovornih za izvajanje nalog obalne straže na številnih področjih, kot so pomorska varnost, zaščita, iskanje in reševanje, nadzor meje, nadzor ribištva, carinski nadzor, splošno uveljavljanje zakonodaje in varstvo okolja. Številne agencije EU, zlasti Evropska agencija za mejno in obalno stražo, Evropska agencija za pomorsko varnost in Evropska agencija za nadzor ribištva, podpirajo nacionalne organe pri opravljanju teh nalog.

Obstaja pa študija izvedljivosti, ki jo je naročil GD MOVE in je bila izvedena leta 2014. Študija je opredelila približno 316 civilnih in vojaških organov držav članic, ki so odgovorni za naloge obalne straže in sodelujejo prek 70 različnih struktur. Poudarila je ključne pomanjkljivosti obstoječega sodelovanja, kot so pomanjkanje informacij o pristojnostih, pooblastilih in zmogljivostih drugih organov; omejeno število operativnih sredstev; pomanjkanje interoperabilnosti sistemov, procesov in sredstev; omejeno skupno načrtovanje in skupne operacije.

Ker bo ta ukrep izvajala EFCA, bo ocena ukrepa vključena v petletno oceno agencije, ugotovitve in priporočila pa bo Komisija posredovala Evropskemu parlamentu in Svetu ter jih objavila.

•Obrazložitveni dokumenti (za direktive)

Ni relevantno.

•Podrobna obrazložitev specifičnih določb predloga

EFCA je trenutno zadolžena za prispevanje k boju proti nezakonitemu, neprijavljenemu in nereguliranemu ribolovu. Izkušnje EFCA v boju proti nezakonitemu, neprijavljenemu in nereguliranemu ribolovu na mednarodni ravni so ključnega pomena za evropsko zmogljivost obalne straže in mejni nadzor, saj je nezakoniti, neprijavljeni in neregulirani ribolov pogosto povezan z drugimi kaznivimi pomorskimi dejavnostmi. EFCA je razvila strokovno znanje glede strategij za obvladovanje tveganja ter prepoznavanja morebitnih interesov nezakonitega, neprijavljenega in nereguliranega ribolova, in sicer z analiziranjem več tisoč potrdil o ulovu, operativnim usklajevanjem in inšpekcijskimi pregledi, vključno z mednarodno razsežnostjo. V zvezi s tem agencija dejavno pomaga tretjim državam z zagotavljanjem usposabljanja in dejavnosti za izgradnjo zmogljivosti. Zaradi svojega mednarodnega mandata je EFCA razvila zanesljivo strokovno znanje pri uporabi skupnih inšpekcijskih platform ter ohranja privilegirana omrežja z EU in tretjimi državami. Nedavno je EFCA izmenjevala inšpektorje s Turčijo v Sredozemskem morju in redno pripravlja seminarje za usposabljanje, na katerih se srečujejo inšpektorji EU in inšpektorji iz Albanije, Turčije, Libanona, Izraela, Egipta, Tunizije, Alžirije in Maroka.

1.Uredba zajema souporabo informacij, ki nastanejo z združevanjem in analiziranjem podatkov iz sistemov poročanja z ladij in drugih informacijskih sistemov, ki jih imajo agencije ali so jim na voljo. Spodbujala bo souporabo obveščevalnih podatkov med agencijami. To bo EFCA omogočilo izvajanje sistemov za izmenjavo med agencijami, izvajanje vseh študij, povezanih z izvedljivostjo, in vzpostavitev stalne službe za podatke ter podatkovnega vozlišča EU. Z oceno njenih izkušenj z ukrepi glede spremljanja, nadzora in pregledovanja, ki se uporabljajo za ribištvo in se izvajajo s pomočjo konceptov načrtov skupne uporabe in inšpektorjev Unije, in z razširitvijo obsega ter organizacijo skupnih operacij, pri čemer imajo inšpektorji pooblastila glede različnih politik (trgovina z ljudmi, tihotapljenje migrantov, ribištvo, mejna straža, okolje, nedovoljen promet s prepovedanimi drogami, promet z orožjem, varnost plovil itd.), bo lahko EFCA bolje podpirala izmenjavo podatkov, zbranih pri dejavnostih nadzora in inšpekcijskih pregledih, med katere med drugim spadajo satelitski sistemi za spremljanje plovil (VMS) in sistemi elektronskega poročanja (ERS). Podatki VMS so pridobljeni s satelitsko podprtimi sistemi spremljanja. Omogočajo odčitanje položaja v realnem času in zgodovino premikov vseh plovil na morju ob vsakem času. Ti podatki so zelo koristni v okviru nadzora nad migracijami, saj omogočajo nadzor meje ter operacije iskanja in reševanja. Lahko omogočijo odkrivanje ribiškega plovila, ki se ustavi v pristanišču, da bi vkrcalo imigrante. Ti podatki vključujejo tudi hitrost plovila, zato je mogoče odkriti na primer plovilo, ki pluje počasneje, ker je močno obremenjeno z migranti ali ker vleče drugo plovilo. Sisteme ERS uporabljajo ribiči za elektronsko zapisovanje in poročanje podatkov o njihovih ribolovnih dejavnostih. Zato omogočajo odkrivanje nenavadnih ali nezakonitih dejavnosti v primerjavi s podobnimi podatki v zvezi s podobnimi dejavnostmi na določenem območju. Ti podatki vključujejo tudi deklaracijo o iztovarjanju in tako omogočajo, da se izve, kje se je plovilo iztovorilo in morda vkrcalo migrante z neurejenim statusom.

2.Uredba obsega zagotavljanje nadzornih in komunikacijskih storitev na podlagi najsodobnejše tehnologije, vključno z vesoljsko in zemeljsko infrastrukturo in senzorji, nameščenimi na katere koli vrste platform. To bo agenciji omogočilo, da institucionalizira sodelovanje med nacionalnimi, evropskimi in mednarodnimi partnerji. Agencija bo tako lahko razvila okvir tveganja za spremljanje, nadzor in pregledovanje na visoki ravni, ki odraža nacionalne in regionalne okvire, ki se trenutno uporabljajo. Zlasti se bo omogočilo izvajanje dejavnosti, katerih namen je odkrivanje nezakonitih dejavnosti v sodelovanju z drugimi agencijami. V preteklih letih je EFCA s svojo udeležbo pri ustreznih projektih sedmega okvirnega programa in sodelovanjem z EMSA pri razvoju EFCA MARSURV IMDatE pridobila veliko izkušenj s povezavo, analizo in razlago pomorskih informacij. Danes EFCA slovi po zmožnosti izvajanja podrobnega spremljanja obnašanja, kar vodi do učinkovitejše uporabe obstoječih patrulj. Kot prihodnji končni uporabnik varnostnih storitev programa Copernicus namerava EFCA še naprej razvijati in souporabljati to zmogljivost ter njene rezultate z drugimi agencijami.

3.Uredba obsega krepitev zmogljivosti na nacionalni ravni in na ravni Unije z oblikovanjem smernic, priporočil in dobrih praks, pa tudi s podpiranjem usposabljanja in izmenjave osebja, da bi se okrepila izmenjava informacij in sodelovanje na področju nalog obalne straže. To bo omogočilo EFCA, da bo ozaveščala o pomorski varnosti, zaščiti, iskanju in reševanju ter nadzoru meje in ribištva. Agenciji bo omogočilo, da bo krepila strokovno znanje s pripravo in razširjanjem gradiva za usposabljanje in priročnikov. EFCA lahko tudi zagotovi strokovna priporočila o učinkovitih oblikah izvrševanja v zvezi s predpisi nadzora, spremljanja in pregledovanja.

4.Uredba obsega souporabo zmogljivosti, vključno z načrtovanjem in izvajanjem večnamenskih operacij ter souporabo sredstev in drugih zmogljivosti med sektorji in prek meja. Agenciji EFCA bo omogočila, da bo povečala svoje dejavnosti nadzora in inšpekcijske dejavnosti ter izvajala nove vrste operacij, katerih cilj je odkrivanje kaznivih dejavnosti, prekinitev tihotapskih poti in zagotavljanje uveljavljanja zakonodaje EU in nacionalnih zakonodaj. Zakup patruljnega plovila bo omogočil učinkovit večnamenski pristop za odkrivanje ne samo nezakonitih ribolovnih dejavnosti in drugih kriminalnih dejavnosti, ampak tudi za podporo bolj učinkovitega upravljanja zunanjih meja EU na splošno.

2015/0308 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 768/2005 o ustanovitvi Agencije Skupnosti za nadzor ribištva

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 43(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora,